Bejaarde man (77) in plaasaanval geskiet | Kormorant
Bejaarde man (77) in plaasaanval geskiet
'n Bejaarde man (77) is Woensdag in die vroeë oggendure op 'n plaas in Sanddrift buite Brits met sy eie vuurwapen geskiet na die rower hom en sy 76-jarige vrou in die bed oorval het.
Gerhard en Beatrice Badenhorst het geslaap toe die rower ongeveer 02:00 'n sekuriteitshek van die huis se voordeur oopgebreek het.
"Toe my pa wakker word, toe staan die rower met 'n mes by hom en eis die kluissleutels. My pa het sy vuurwapen, wat by hom was, gegryp, maar die rower het daarin geslaag om dit af te neem en het my pa geskiet," het die egpaar se seun, Johan Badenhorst, wat ook op die plaas woon, aan Kormorant gesê.
Die rower het gevlug na hy Gerhard geskiet het.
Die egpaar het hul seun gebel en terwyl hy na hulle huis gehardloop het, het hy die rower sien weghardloop. Die Krokodil Gemeenskapsbeskermingsgroep se hulp is ingeroep en lede en spoorsnyers was binne minute op die toneel.
"Ons spoorsnyers het net een spoor gevind. Die rower was waarskynlik alleen," het Chris Degenaar van die Krokodil Gemeenskapsbeskermingsgroep gesê.
Gerhard is hospitaal toe geneem. "Gelukkig is dit net 'n vleiswond en my pa is weer terug by die huis," het Johan gesê.
"Die rower was so vermetel dat hy voor die tyd, terwyl my ouers nog geslaap het, reeds my ma se handsak, die selfone en klere gevat het en op die sitkamerbank gesit en deur die goed gegaan het. Hy het Afrikaans gepraat en ons vemoed dit is iemand wat die plaas ken of gereeld in die omgewing is want die honde het nie geblaf nie."
Johan het nou 'n R10 000-beloning uitgeloof aan die een wat inligting verskaf wat tot aankeer van die skuldige kan lei.
In nog 'n voorval, is twee bejaarde mans 80 en 84, en 'n 48-jarige vrou Donderdagoggend wreed deur drie aanvallers met 'n tuinvurk en staalpyp in hul huis in Brits aangeval en beroof.
Volgens Brits-polisiewoordvoerder, sersant Tumelo Menyatso, het drie mans ongeveer 11:30 die drie inwoners in hul huis in Elandsrand oorval. "Die verdagtes was gewapen met 'n tuinvurk en staalpyp."
Die 80- en 84-jarige mans is wreed met die vurk en pyp aangerand en het ernstige beserings opgedoen. Die vrou is ook aangerand en het gesigbeserings opgedoen.
Die drie rowers het met 'n televisiestel, klanktoerustig en 'n pistool gevlug. Die twee bejaarde mans is in 'n ernstige toestand na Mediclinic Brits geneem en een is later na 'n ander hospitaal vervoer vir spesialisbehandeling.